- Det giver ikke sig selv på de her kanter, at vi spiller med om titler, siger Matilde Kjeldgaard. Det er en storsmilende anfører for kvindeholdet i Thisted, som er på græsset for at træne op til årets pokalfinale. I fire år har holdet været en del af Gjensidige-kvindeligaen - og for tredje gang spiller de med om at vinde Kvindepokalen. Sidste år vandt FC THY - Thisted Q finalen over Brøndby IF. - Det er virkelig stort for en klub som Thisted, at vi står her igen, smiler anfører Matilde Kjeldgaard. Sammenhold og fællesskab Anføreren har været med helt fra start, og det er hun ikke den eneste, der har, fortæller sportschef Per Nørgaard. - Mange af dem kommer herfra og er vokset ind i det sammen. De har en ydmyghed og ærgerrighed om hele tiden at ville dygtiggøre sig. De er virkelig taknemmelige og slidsomme, siger han om holdet, som rykkede op i kvindeligaen i 2018. Siden da har de spillet sig i pokalfinalen tre gange, og det på trods af en noget mindre økonomi end flere af de tophold, de spiller imod. - Det de ikke har i økonomiske ressourcer, det har de i sammenhold og fællesskab omkring holdet og byen, siger Verner Bager, der er ekspert i kvindefodbold og vært på podcasten Kvindefodboldpodcasten. - Det er fuldstændig exceptionelt Anfører Matilde Kjeldgaard er enig i, at netop sammenholdet har været afgørende for klubbens gode udvikling. - Klubben står bag os og har troet på os hele vejen igennem. Vi har en god klub, som støtter op, men også en trup, som kender hinanden ind og ud, siger hun. Ifølge hende er det en stor bedrift, at hun og medspillerne nu skal spille om at forsvare titlen som pokalmestre. - Det er fuldstændig exceptionelt. Havde du sagt det for tre år siden, så tror jeg alle havde grinet. Det lå ikke i kortene, at en klub som Thisted skulle kvalificere sig tre år i træk, siger Matilde Kjeldgaard. FC THY - Thisted Q møder Fortuna Hjørring i årets pokalfinale, der bliver spillet fredag 13. maj med kampstart klokken 15.00.

Referat:
Det går forrygende for FC THY - Thisted Q. For tredje gang i streg er de i pokalfinalen.